Luiperd val man aan; van kant gemaak | Maroela Media
Luiperd val man aan; van kant gemaak
Die luiperd se karkas. Foto: Verskaf
'n Luiperd is vandeesweek in die Oos-Kaap van kant gemaak nadat hy 'n man wat met bokke boer, aangeval het.
Kapt. Mali Govender, woordvoerder van die polisie in die Oos-Kaap, het Saterdag gesê inwoners van die Ndwayana-omgewing naby Peddie het sedert Augustus vanjaar klagtes by die plaaslike polisiebeamptes aangemeld dat 'n luiperd in die omgewing opgemerk is.
"Klagtes is ook ontvang dat die luiperd hul bokke as prooi gevreet het," het sy gesê.
'n Plaaslike inwoner wat met bokke boer, is verlede Sondag deur die luiperd aangeval toe hy na sy bokke gaan soek het.
"Hy en sy kinders het op van die bokke afgekom wat vermoedelik deur die luiperd doodgemaak is. Die man het sy kinders terug huis toe gestuur om 'n kruiwa te gaan haal om die bokke se karkasse in te laai en hy is deur die luiperd aangeval terwyl hy vir sy kinders gewag het."
Govender het gesê die man se honde het hom beskerm en die luiperd verjaag. Hy het beserings opgedoen en moes behandeling ontvang.
Die polisie is Vrydagmiddag ingelig dat die gemeenskapslede die luiperd gevang en met spiese doodgemaak het.
Die luiperd tussen die karkasse van die bokke wat hy glo doodgemaak het.
luiperd Oos-Kaap Peddie
Helikopter stort op plaas neer
Met my wishful thinking het ek gedink die luiperd is gespaar. Diere doen hulle natuurlike ding. Mense neuk net alles op.
As die Polisie sedert Augustus van die luiperd weet, hoekom kon niemand Natuurbewaring se hulp inroep om hom te vang nie? So 'n lieflike dier kon mos 'n tweede kans gegun word op 'n plek waar hy vry kon rondloop?
Sover my kennis strek is die luiperd beskermde wild?Iemand moet verantwoordbaar gehou word hiervoor.